**La leggenda di Enea** ("Aineiaan taru", ransk. *La légende d'Enée* ja *Les conquérants héroïques*, "Sankarilliset valloittajat") on vuonna 1962 valmistunut italialais-ranskalainen seikkailuelokuva. Lajityypiltään mytologisaiheista peplumia edustavan elokuvan ohjaajaksi on merkitty Giorgio Rivalta alias Giorgio Venturini. Sen päähenkilöä, Troijan sodan sankaria Aineiasta esittää yhdysvaltalainen kehonrakentaja Steve Reeves.

Juoni
-----

Vergiliuksen *Aeneis*-teokseen perustuva elokuva on edellisenä vuonna valmistuneen *Troijan urhojen* jatko-osa. Aineiaan johtamat Troijan pakolaiset saapuvat Tiberjoen suuhun, jonne Latiumin kuningas sallii heidän asettuvan. Rutulien päällikkö Turnus kilpailee Aineiaan kanssa Latiumin prinsessasta Laviniasta, mikä johtaa lopulta sotaan ja miesten väliseen kaksinkamppailuun.

Näyttelijät
-----------

|  |  |  |
| --- | --- | --- |
|  Steve Reeves  | … |  Aineias
  |
|  Carla Marlier  | … |  Lavinia
  |
|  Gianni Garko  | … |  Turno
  |
|  Giacomo Rossi Stuart  | … |  Eurialo
  |
|  Mario Ferrari  | … |  kuningas Latino
  |
|  Enzo Fiermonte  | … |  Acate
  |
|  Liana Orfei  | … |  Camilla
  |
|  Nerio Bernardi  | … |  Drance
  |
|  Luciano Benetti  | … |  Sergeste
  |
|  Roberto Bettoni  | … |  Pallante
  |
|  Maurice Poli  | … |  Masenzio
  |
|  Lula Selli  | … |  Amata
  |
|  Pietro Capanna  | … |  Bisia
  |
|  Benito Stefanelli  | … |  Niso
  |

Tuotanto ja vastaanotto
-----------------------

*La leggenda di Enea* on kuvattu Euroscope-laajakangastekniikalla Eastmancolor-väreissä Incir De Paolisin studiolla Roomassa sekä ulkokuvien osalta Jugoslaviassa. Elokuvan ohjaajaksi on merkitty taiteilijanimellä Giorgio Rivalta esiintynyt Giorgio Venturini, mutta todellisuudessa sen on ohjannut yhdysvaltalainen Albert Band. Troian sodan takaumat on lainattu edellisestä elokuvasta.

Aineiaan värittömän henkilöhahmon ympärille kyhätty elokuva on halvalla tehty tylsähkö pukudraama, joka noudattaa melko uskollisesti Vergiliuksen tekstiä. Sen kohokohta on Aineiaan ja Turnuksen kaksintaistelu, jossa huomion varastavat miesten mielikuvitukselliset päähineet. Elokuvauraansa lopetellut Steve Reeves pitää tällä kertaa vaatteensa yllään ja italowesterntähti Gianni Garko esiintyy yhdessä varhaisista rooleistaan. Naispääosassa nähdään ranskalaisen uuden aallon elokuvista tunnettu nuori Carla Marlier. Läsnä ovat myös eurokulttitähti Giacomo Rossi Stuart sekä Sergio Leonen vakituinen sijaisnäyttelijä Benoti Stefanelli.

Steve Reeves on maininnut heikosti ohjatun ja tuotetun *La leggenda di Eneaan* huonoimmaksi italialaisista elokuvistaan. Tästä huolimatta se tuotti varsin kohtuulliset 480 miljoonan liiran pääsylipputulot (toisen tiedon mukaan 331 miljoonaa) ja oli Italiassa kauden 31. katsotuin elokuva. Ranskassa sen näki 865 000 ja Espanjassa 750 000 katsojaa.

DVD-julkaisut
-------------

Elokuva on saatavilla useina laadultaan välttävinä DVD-julkaisuina. Yhdysvaltalaiset public domain -julkaisut ovat erittäin heikkotasoisia.

Lähteet
-------

1. ↑  Hughes, Howard: *Cinema Italiano: The Complete Guide from Classics to Cult*, s. 69. London, New York: I. B. Tauris, 2011. ISBN 978-1-84885-608-0.
2. 1 2 3  Mondo Esoterica: War of the Trojans (1962) *mondo-esoterica.net*. Viitattu 2.1.2013. (englanniksi)
3. ↑  Anica: Archivio del Cinema Italiano *archiviodelcinemaitaliano.it*. Viitattu 2.1.2013. (italiaksi)
4. 1 2 3 4  Della Casa, Steve; Giusti, Marco: *Il grande libro di Ercole*, s. 195–196. Roma: Centro Sperimentale di Cinematografia, Edizioni Sabinae, 2013. ISBN 978-88-98623-051.
5. ↑  Hughes, Howard: *Cinema Italiano: The Complete Guide from Classics to Cult*, s. 69–70. London, New York: I. B. Tauris, 2011. ISBN 978-1-84885-608-0.
6. ↑  Elley, Derek: *The Epic Film*, s. 77. London, Boston, Melbourne, Henley-on-Thames: Routledge & Kegan Paul, 1984. ISBN 0-7100-9656-9.
7. 1 2  Cult Movie Database (Internet Archive) *dbcult.com*.  Arkistoitu 4.4.2015. Viitattu 11.6.2016.

Aiheesta muualla
----------------

* *La leggenda di Enea* Internet Movie Databasessa. (englanniksi)